
Det hjertet sår

Kate Hardy

Oversatt av Åse Feiring Cave


Kate Hardy bor i Norwich øst i England med mann, to små barn og flere bøker enn det er mulig å telle! Når hun ikke skriver romantikkbøker eller forsker på lokalhistorie, lager hun mat – se om du får øye på oppskriftene hun har sneket med inn i bøkene sine. Hun sier at å skrive er det beste av to verdener, for hun lærer masse nytt når hun forsker på bakgrunnsmaterialet til en bok – bare legg til litt lidenskap, drama og fare, en flott helt, og det er den perfekte jobben!

Til Maggie –

som hjalp meg med å se skogen for bare trær –

med hengivenhet og takknemlighet. 


FØRSTE KAPITTEL

 

Hun var tilbake.

Xaviers hjerte slo litt fortere da han la på røret etter samtalen med advokaten.

Dette var latterlig. Han var helt ferdig med Allegra Beauchamp. Han hadde vært over henne i mange år. Så det var selvfølgelig ikke nerver som fikk pulsen hans til å rase av gårde. Det var sinne – sinne over at hun planla å komme tilbake etter all denne tiden og begynne å blande seg. Han hadde lagt kropp og sjel i vingården de siste ti årene, og aldri om han skulle la henne komme flagrende inn og ødelegge alt han hadde jobbet så hardt for.

Han stolte overhodet ikke på henne. Ikke nå lenger. I tillegg til at hun hadde knust hjertet hans, forlatt ham da han trengte henne mest, hadde hun ikke kommet tilbake for å gi støtte til grandonkelen – mannen som hadde gitt henne et hjem hver sommer under oppveksten hennes – da han hadde blitt gammel og skrøpelig og trengte henne. Hun hadde ikke engang kommet tilbake til Frankrike til Harrys begravelse. Men hun hadde straks kommet for å kreve sin andel av arven, som besto av femten hektar med vinranker av god kvalitet, og et stort våningshus.

Handlingene hennes sa mer enn tusen ord.

Men på en måte gjorde det også ting lettere. Hvis Allegra bare var interessert i pengene, ville hun sikkert gjerne selge sin halvpart av vingården til ham, på tross av hva hun hadde sagt til advokaten hans i ettermiddag. Akkurat nå hadde hun kanskje en romantisk idé om hvordan det var å drive en vingård, men Xavier visste at så snart hun hadde fått smake hvordan det virkelig var, ville hun straks rømme tilbake til London. Akkurat som hun hadde gjort for ti år siden, bare at denne gangen kom hun bare til å ta pengene hans med seg, ikke hjertet hans, og nå kom det ikke til å gjøre ham noe.

Han tok bilnøklene ut av skuffen og låste kontordøren. Jo før han konfronterte henne, desto bedre.

*

Allegra nippet til kaffen, men den mørke, bitre drikken gjorde ingenting for å klarne hodet hennes.

Hun hadde vært dum som kom tilbake etter så lang tid. Hun skulle ha sagt ja til advokatens forslag om å selge Harrys halvdel av vingården til forretningspartneren hans, og så skulle hun ha dratt innom den lille kirken og lagt noen blomster på grandonkelens grav. Så burde hun ha kommet seg raskt tilbake til London igjen.

Istedenfor hadde noe fått henne til å komme tilbake til det gamle steinhuset hvor hun hadde tilbrakt så mange somre som barn. Hun var ikke sikker på om det var for grandonkelens skyld eller noe annet. Men nå som hun var her i Ardèche, angret hun på det. Synet av huset, duften av urtene som vokste i terrakottapotter ved kjøkkeninngangen, hadde gjort henne kvalm av skyldfølelse. Skyldfølelse over at hun ikke hadde vært der da telefonen kom om at Harry hadde fått slag, og at han døde på sykehuset før hun engang fant ut at han var syk. Skyldfølelse over at hun ikke hadde rukket frem i tide til begravelsen, selv om hun hadde prøvd så godt hun kunne.

Alle i landsbyen dømte henne og kritiserte henne. Hun hadde merket blikkene og hviskingen fra folk på torget da hun la blomstene på den ferske graven til Harry. Og kulden som Hortense Bouvier hadde vist henne, istedenfor den varme klemmen og det gode måltidet som husholdersken ville ha møtt henne med for alle de årene siden, etterlot ingen tvil om hva hun mente.

Da hun kom inn på kjøkkenet var det som å komme rett inn i fortiden. Nå manglet det bare at Xav kom inn og satte seg i stolen ved siden av henne, med det strålende smilet og de glitrende grågrønne øynene, tok hånden hennes, og …

Nei, selvfølgelig ikke. Han hadde gjort det veldig klart, ti år tidligere, at det var over mellom dem. At det de hadde delt ikke var noe mer enn en ferieflørt, og at han skulle starte en høytflygende karriere i Paris – et nytt liv uten henne. For alt hun visste, var han gift og hadde barn nå. Da hun hadde tatt det første skrittet for å lege riften mellom henne og Harry, hadde de en uuttalt avtale om at Xavier aldri ble nevnt. Stolthet hadde hindret henne i å spørre, og forlegenhet hadde hindret Harry i å fortelle.

Hun klemte hendene rundt kaffekruset. Etter alle disse årene burde hun virkelig være over det. Men hvordan tvang man seg til å slutte å elske noen? Hun hadde falt for Xavier Lefèvre første gang hun møtte ham, da hun var åtte og han var elleve. Han var den vakreste gutten hun noen gang hadde sett, med mørkt hår og grågrønne øyne. Som tenåring hadde hun fulgt etter ham som en ivrig valp, lengtet etter ham og lurt på hvordan det ville være å kysse ham. Hun hadde til og med øvd seg på å kysse håndbaken sin, for å være klar den dagen han endelig skjønte at hun var mer enn bare nabojenta.

Den siste sommeren skjedde det. Xav hadde endelig sett henne som en kvinne istedenfor et irriterende barn som fulgte ham overalt. De hadde blitt uatskillelige. Det var den beste sommeren i hennes liv. Hun hadde virkelig trodd at han elsket henne like høyt som hun elsket ham. At det ikke spilte noen rolle at hun skulle studere i London mens han begynte i en ny jobb i Paris. Hun kom til å tilbringe feriene med ham, og han kunne kanskje komme og tilbringe helgene med henne i London, og når hun var ferdig med studiene kunne de være sammen resten av livet.

Riktignok hadde han aldri direkte fridd til henne, men hun hadde vært sikker på at han følte det samme som henne.

Og så gikk alt galt.

Hun svelget hardt. For Guds skyld, hun var voksen nå, ingen drømmende tenåring. En realist. Harrys forretningspartner var Jean-Paul Lèfevre, Xavs far. Xav kom ikke til å være her. Kanskje var han fortsatt i Paris. Hun ville ikke måtte treffe ham igjen.

– Monsieur Lefèvre ringte, sa Hortense kort da hun kom inn på kjøkkenet. – Han er på vei tilbake fra åkeren. Han kommer innom.

Allegra rynket pannen. Møtet deres var ikke før i morgen. Men franskmennene hadde gode manerer. Kanskje Jean-Paul kom innom av høflighet, for å ønske henne velkommen til Les Trois Closes.

Og så ble kjøkkendøren brått åpnet, og Xavier slentret inn, som om han eide stedet.

Allegra slapp nesten kaffekoppen i gulvet. Hva i all verden gjorde han her? Og hvorfor hadde han ikke banket på? Hva fikk ham til å tro at han bare kunne gå rett inn i Harrys hus – hennes hus – som om han eide det?

– Xavier! Sett deg, sett deg. Hortense ønsket ham velkommen med all den varmen hun hadde nektet å vise Allegra, og kysset ham på kinnene. Hun anviste ham plass på en stol overfor Allegra, ga ham en kopp kaffe og forsvant ut av kjøkkenet.

Allegra var målløs. Da han var tjueen hadde Xavier vært en kjekk gutt. Som trettienåring var han hundre prosent mann. Litt høyere, med mindre hun husket feil, og bredere, selv om t-skjorten røpet at det var muskler heller enn fett. Den olivenfargede huden fremhevet de grågrønne øynene, og han hadde små rynker rundt øynene, som om han smilte mye eller tilbrakte mye tid ute i solen. Det bustete håret var langt, mer i stil med en rockestjerne enn en som jobbet i finansverdenen.

Bare synet av ham fikk Allegra til å føle at temperaturen hadde steget med ti grader. Hun husket hvordan det hadde vært å sovne i Xavs armer, varm og fornøyd i solskinnet etter en ettermiddag med elskov.

Fordømt også. Hvordan skulle hun tenke klart når det første som slo henne da hun så Xavier Lèfevre var sex, og det andre hvor mye hun fortsatt ville ha ham?

– Bonjour, mademoiselle Beauchamp. Xavier smilte. – Jeg ville bare hilse på min nye forretningspartner.

Hun så sjokkert på ham. – Var du Harrys forretningspartner?

Ansiktet hans fortalte tydelig hvor dumt han mente spørsmålet var.

– Men … Xavier skulle være finansmann i dress, ikke vinbonde i slitte dongeribukser og en gammel t-skjorte. – Jeg trodde du var i Paris.

– Nei.

– Monsieur Robert sa at Harrys partner var monsieur Lefèvre.

– Det stemmer. Han bukket dramatisk. – La meg introdusere meg selv. Xavier Lefèvre, til tjeneste, mademoiselle.

– Jeg vet hvem du er. Herregud, selvfølgelig visste hun hvem han var. Mannen hun hadde mistet jomfrudommen, og hjertet til, bare for å få det slengt tilbake i fjeset. – Jeg trodde han mente faren din.

– Du er fem år for sent der, er jeg redd.

– Er faren din …? Hun var sjokkert. – Jeg beklager, det ante jeg ikke. Harry fortalte meg ikke, ellers ville jeg ha …

– Ikke si at du ville ha kommet i min fars begravelse, avbrøt Xavier henne med. – Du kom ikke engang i Harrys.

Og han mente han hadde rett til å kritisere henne? Hun løftet haken. – Jeg hadde mine grunner.

Han sa ingenting. Ventet han på at hun skulle si noe? Vel, hun trengte ikke å forklare seg. – Så du trodde at siden du var Harrys forretningspartner, kom han til å etterlate alt til deg? Trodde du det?

– Selvfølgelig ikke. Det er ikke spørsmål om det. Du arver ham fordi du er hans nærmeste familie. Han tok en pause. – Ikke at noen kunne ha gjettet det, de siste årene.

– Den var unødvendig. Og den landet akkurat der hvor det sved mest. Rett i den dårlige samvittigheten.

– Bare konstaterer fakta, chérie. Når besøkte du ham sist?

– Jeg snakket med ham på telefonen hver uke.

– Det er ikke det samme i det hele tatt.

Hun sukket. – Du vet sikkert at Harry og jeg kom veldig på kant med hverandre etter at jeg dro til London. På grunn av Xavier, men det hadde hun ikke tenkt å si. – Vi ble venner igjen etter hvert, men jeg innrømmer at det var galt av meg å ikke komme på besøk. Særlig siden halve grunnen var at hun ikke ville treffe Xavier igjen. Ikke at hun hadde tenkt å fortelle ham det, heller. Hun ville ikke at han skulle vite at hun fortsatt hadde følelser for ham. At det hadde vært et sjokk å se ham igjen, og at den gamle lengselen ikke hadde forsvunnet. – Hadde jeg visst at han var så dårlig, ville jeg ha kommet tilbake. Han ga meg aldri det minste hint.

– Selvfølgelig ikke. Han var en stolt mann. Men hadde du tatt deg bryet med å komme, sa Xavier kaldt, – ville du ha sett det selv.

Hun hadde ikke noe svar til det.

– Du kom ikke tilbake da han var syk, fortsatte Xavier.

– Fordi jeg ikke fikk beskjeden om at han hadde hatt slag, før det var for sent.

– Du kom ikke engang i begravelsen.

Og trodde han virkelig at det ikke plaget henne? – Jeg hadde tenkt å komme, men jeg var på forretningsreise i New York.

– Ikke bra nok.

Hun visste det. Og hun trengte ikke høre det fra ham. Hun løftet haken. – Vi har fastslått at jeg har gjort galt. Og det er ikke mulig å forandre fortiden, så det er ikke noen vits i å gå over det igjen.

Han trakk bare på skuldrene.

Frustrerende mann.

– Hva vil du, Xavier?

*

Ha deg.

Da han forsto det, sjokkerte det ham langt inn i sjelen. Etter måten Allegra hadde sviktet han på, burde han ikke ønske å ha noe med henne å gjøre. Og hun var ikke lenger den lille engelske rosen hun hadde vært da hun var atten år gammel. Den søte, sjenerte og litt usikre jenta som hadde blomstret foran øynene hans. Nå var hun ulastelig antrukket og frisert, og hard som en diamant under den skreddersydde drakten. Munnen hennes var en stram strek, ikke myk og innbydende.

Dette var sprøtt. Det var meningen at han skulle få denne kvinnen til å selge halve forretningen til ham, ikke at han skulle studere munnen hennes og huske hvordan det hadde vært å kysse den. Hvordan det hadde vært å se øynene hennes glitre hengivent når hun så opp fra boken hun leste og tok ham i å betrakte henne – på de lange, dovne sommerettermiddagene.

Herregud, han måtte ta seg sammen.

– Vel?

– Jeg var på vei hjem fra åkeren. Jeg ringte Hortense for å se om du hadde kommet, for jeg skulle være nabovennlig og høflig og ønske deg velkommen tilbake til Frankrike. Det var sant, men det var ikke hele sannheten. Han ville også måle reaksjonen hennes. Så han kunne tenke ut en plan for å overtale henne til å selge vingården til ham. – Men siden du tok opp temaet, la meg gi deg noe å tenke på: Du har ikke vært i Frankrike på mange år, og jeg kan ikke se at du kan være interessert i vingården nå. Jeg kjøper deg gjerne ut. Spør hvilken som helst vinkjenner om råd, og jeg er villig til å akseptere prisen de foreslår.

– Nei.

Ville hun ha mer enn en rimelig pris? Vel, for ham var det verdt å betale mer. – Hvor mye vil du ha?

– Jeg selger ikke vingården til deg.

Det veltet seg i magen hans. – Planlegger du å selge til noen andre? Til noen som forsømte vinrankene slik at de endte opp med sykdommer som spredte seg til hans åkre? Eller enda verre, noen som ville bruke insektmidler uten tanke på at han hadde brukt flere år på å få økologisk sertifikat for vingården. Alt arbeidet hans kunne raseres på noen uker.

– Jeg selger ikke til noen. Harry etterlot meg huset og hans halvdel av vingården. Slik jeg ser det, var det hans måte å si fra på at det er på tide at jeg kommer hjem, sa Allegra.

Han viftet med hånden. – Det er den dårlige samvittigheten som snakker. Du vet like godt som jeg at det mest praktiske ville vært hvis du solgte din andel til meg.

Hun ristet på hodet. – Jeg blir.

Han stirret vantro på henne. – Men du vet ingenting om vindyrking.

– Jeg kan lære.

– Jeg har ikke tid til å lære deg.

– Så kanskje noen andre kan.

Over hans lik.

– Og i mellomtiden kan jeg ta meg av markedsføringen. Det er det jeg er best i.

Xavier la armene i kors. – Jeg bryr meg ikke om hva du er best i. Du får ikke rote med vingården min. Du kommer til å gå lei etter en uke.

– Nei, det kommer jeg ikke til. Og det er min vingård også. Hun la også armene i kors. – Harry etterlot sin halvdel av bedriften til meg, og jeg skylder ham å få det til å gå. De blå øynene hennes var kalde, og Xavier skjønte at hun mente det hun sa.

Umulig, men akkurat nå så hun for sta ut til at hun kom til å høre på fornuft. Det var best å la det ligge inntil videre, og tenke ut den beste taktikken til å få henne til å ombestemme seg, og så snakke med henne igjen i morgen.

– Som du vil, sa han. Han reiste seg. – Sa Marc til deg når møtet er i morgen?

Hun blunket. – Er du på fornavn med Harrys advokat?

– Han er min advokat også. Xavier lot være å si at han også var hans beste venn siden universitetet. – Men i dette tilfellet handler han ikke på vegne av meg, og vi har ikke diskutert deg. Marc er tvers igjennom profesjonell.

– Han sa klokken åtte i morgen tidlig.

– Best å flytte det til klokken tolv, sa Xavier. – Du er sikkert sliten etter reisen.

Øynene hennes smalnet mistenksomt. – Tror du ikke jeg er i stand til å stå opp så tidlig?

– Jeg sa ikke det. Selv om han hadde tenkt det. – Men det ville passet meg bedre, også. Her jobber vi etter l’heure solaire.

– Solens tid? oversatte hun usikkert.

– Soltimene, rettet han. – Å jobbe med vinrankene midt på dagen er den beste måten å pådra seg heteslag på. Jeg gjør administrative saker midt på dagen, og jobber ute når det er litt kjøligere. Så, klokken tolv. Kontoret mitt, på godset. Og jeg byr på lunsj. Han vurderte å kysse henne farvel på kinnet, men ombestemte seg. Med tanke på den fysiske reaksjonen han hadde fått av henne tidligere, var det ikke så lurt. Istedenfor nikket han kort. – À demain, mademoiselle Beauchamp.

Hun nikket. – À demain, monsieur Lefèvre. Klokken tolv skal bli.


ANDRE KAPITTEL

Neste morgen brukte Allegra litt tid på å se på vingårdens nettsider og skrive ned noen ideer, før hun dro av gårde til Lefèvre-godset. Huset hadde knapt forandret seg i løpet av årene hun hadde vært borte: Det var fortsatt stort og imponerende i lys stein og høye, smale vinduer med hvite skodder. Hun kjente igjen den velpleide plenen foran godset, men kunne ikke huske lavendelåkrene som lå på hver side av den lange oppkjørselen. Og hun var ganske sikker på at det ikke hadde vært noen rosehage der før. Selv om hun ikke kunne se den da hun kom ut av bilen, var lukten av roser sterk nok til at hun gjettet at det måtte være en hel mengde roser et sted bak huset.

Kanskje ideen hadde vært Xaviers kones?

Ikke at det var noe hun hadde noe med. Og hun kunne ikke spørre Hortense uten at det virket som om hun fisket, noe hun ikke gjorde. Ja, Xavier Lefèvre var fortsatt den mest tiltrekkende mannen Allegra hadde sett. Om mulig hadde han blitt enda kjekkere med alderen. Men selv om han ikke var i et forhold til noen andre, var hun allikevel ikke interessert. Hadde ikke tenkt til å gi ham en ny sjanse til å tråkke på hjertet hennes. Dette var rene forretninger.

Hun så på klokken. To minutter på tolv. Ikke så tidlig at hun virket desperat, men tidlig nok til å vise Xavier at hun var profesjonell og punktlig. Fint. Hun rettet opp ryggen og ringte på dørklokken.

Hun måtte ringe på to ganger til før døren ble revet opp av en ung mann med bustete, lyst hår, som så irritert ut over å ha blitt forstyrret.

– Vi er ikke … begynte han morskt, men så tok han det i seg og smilte bredt. – Mon Dieu, c’est Allie Beauchamp! Hvor lenge er det siden sist? Bonjour, chérie. Hvordan går det? Han lente seg frem for å kysse henne på kinnet.

– Bonjour, Guy. Cirka ti år … og jeg har det bra, takk. Hun smilte tilbake. – Det er godt å se deg. Hvordan går det med deg?

– Fint. Det er godt å se deg, også. Er du her på ferie? spurte han.

– Ikke akkurat. Hun gjorde en grimase. – Jeg er din brors nye forretningspartner.

Guy hevet et øyenbryn. – Hmm.

– Kan du utdype det? spurte hun.

– Nei. Du kjenner Xav.

Det var poenget. Hun gjorde ikke det lenger.

– Han er på kontoret på denne tiden av dagen, sa Guy.

– Jeg vet det. Allegra skiftet vekten over på den andre foten. – Jeg glemte å spørre ham hvor kontoret hans er.

– Og han glemte å fortelle deg. Guy himlet med øynene. – Typisk Xav. Jeg skal vise deg veien.

– Kommer du til å være med på møtet?

– Dreier det seg om vingården?

Hun nikket.

– I så fall, nei. Vingården er Xavs avdeling. Jeg kommer bare hit i helgene for å slappe av, drikke vinen hans og fornærme ham. Han gliste bredt. – Forresten er jeg lei for det med Harry. Han var en god mann.

Allegra hadde en stor klump i halsen. Guy var den første personen i Frankrike som hadde ønsket henne varmt velkommen og brukt det gamle kjælenavnet hennes. Kanskje han husket barndommen deres, da hun overtalte Xav til å la lillebroren få leke med dem. – Takk.

Guy tok henne rundt huset til en gårdsplass, som hun husket hadde vært omringet av staller og en låve, men som nå var blitt omgjort til kontorer.

– Takk for at du fulgte meg, sa Allegra.

– Min fornøyelse. Han smilte til henne. – Hvis du skal bli her i noen dager, kom og spis middag med oss.

Med «oss», mente han ham og Xavier? Hun visste at han bare prøvde å være høflig. Xavier ville ikke bifalle invitasjonen. – Det ville vært hyggelig, sa hun og var like høflig.

– Ses senere, da. À bientôt, Allie.

Hun gikk inn i kontorfløyen. Xaviers dør sto på vid gap og hun så at han satt ved skrivebordet og noterte ned noe. Han så ut til å sitte i dype tanker. Håret var bustete, som om han hadde gredd fingrene gjennom det. Genserermene var dratt litt opp og åpenbarte sterke underarmer strødd med mørke hår. Akkurat der og da så han tilgjengelig ut. Innbydende. Hun måtte grave neglene inn i håndflatene for å hindre seg selv i å gjøre noe overilt, som å gå bort til ham og stryke en hånd over armen hans og trykke munnen mot hans. Slik som hun ville ha gjort en gang.

For himmelens skyld. Han var ikke elskeren hennes lenger, mannen hun hadde trodd at hun skulle gifte seg med en dag. Han var forretningspartneren hennes, og hun ante ikke om han var i et forhold. Han var forbudt område.

Hun trakk pusten og banket på.

*

Xavier så opp da Allegra banket. Hun var fortsatt i forretningskvinnemodus, med nok en formell drakt. Aldri om hun ville passe inn her; på denne tiden av året måtte alle hjelpe til ute på åkrene med å se til de nye skuddene og luke under vinrankene. Neste måned var det beskjæring, og så var det innhøstingen i september.

– Takk for at du kom, sa han og reiste seg. – Vær så god og sett deg.

Hun satte seg og ga ham en gullfarget eske med bånd rundt. – Til deg.

Dette hadde han ikke ventet.

– Jeg tenkte det passet bedre enn blomster, eller vin.

Så hun husket fransk etikette altså, der man tar med seg noe til verten. – Merci, Allegra. Han knøt opp båndet og så at esken inneholdt yndlingsgodteriet hans: tynne, runde, mørke sjokolader, fylt med krystallisert ingefær. Husket hun det etter alle disse årene? Og hun måtte ha kjøpt den i morges, for han så at esken kom fra Nicoles butikk i landsbyen. Hun hadde virkelig tatt seg bry med det, og det brakte ham helt ut av fatning.

– Takk, sa han igjen. – Kan jeg by på litt kaffe?

– Ja, takk.

Til hans overraskelse fulgte hun etter ham ut på det lille kjøkkenet. – Kan jeg gjøre noe?

Ja. Selge din halvdel av vingården til meg og komme deg ut av livet mitt før jeg blir gal etter deg igjen. Han klarte så vidt å hindre seg selv i å si det. – Det går bra.

– Skal du ikke spørre om jeg bruker fløte og sukker?

– Du pleide aldri det, og tydeligvis gjør du det fortsatt ikke.

Hun blunket. – Tydeligvis?

Han spredte ut hendene. – Du ville ikke vært så tynn ellers.

Hun smalnet øynene. – Det er ganske personlig.

– Du spurte, sa han.

– Av med silkehanskene nå?

– De var aldri på i første omgang. Og nå løp tankene hans i et farlig spor. Hansker av. Klær av. Allegras sjenerte, tillitsfulle smil da han kledde av henne aller første gang.

Å, Dieu. Han måtte virkelig slutte å tenke på fortiden og konsentrere seg om nåtiden.

Han ble ferdig med kaffen og satte den på et brett. Han fant frem en skål tomater og en ost fra kjøleskapet, tok et brød ut av skapet og la det på brettet, ved siden av kaffen, sammen med to kniver og to tallerkener. Han bar alt ut til kontoret.

– Vær så god, forsyn deg, sa han.

– Takk.

Da hun ikke gjorde tegn til å begynne, hevet han et øyenbryn, rev av en bit brød og skar en stor bit ost. – Tilgi meg, men jeg er skrubbsulten. Jeg var ute på åkeren klokken seks.

– L’heure solaire.

Han smilte. Han var merkelig glad for at hun husket det. Han kunne fortsatt høre England i aksenten hennes, men hun prøvde i hvert fall. Hun hadde sikkert ikke snakket fransk på lenge.

– Så hva står på dagsordenen?

– Vi begynner med den mest fornuftige delen. Når skal du selge din halvdel av vingården til meg?

– Det står ikke på dagsordenen i det hele tatt, sa hun. – Hvorfor vil du ikke gi meg en sjanse?

Hvordan kunne hun ikke skjønne det? Måtte han stave det ut for henne, at sist gang han trengte henne, hadde hun ikke vært der, og han ville ikke komme i den situasjonen igjen? Han stolte ikke på sin egen dømmekraft når det gjaldt henne. Han hadde ligget hele natten og tenkt på at han ville ha henne like mye nå som da han var tjueen, og det var en svakhet han virkelig ikke trengte. – Fordi du ikke passer til å jobbe her, sa han unnvikende. – Se på deg. Designerklær, fancy bil …

– En helt vanlig kontordrakt, sa hun. – Og bilen er ikke min, det er en leiebil. Du dømmer meg, Xav, og det er urettferdig.

Urettferdig? Det var ikke han som dro sin vei. Han måtte virkelig jobbe for å holde irritasjonen inne. Noe han ikke lyktes helt med. – Hva venter du, Allegra?

– Alle gjør feil.

Ja, og han hadde ingen intensjoner om å gjenta sine.

Ansiktet hans røpet tydeligvis hva han tenkte, for hun sukket. – Du har visst ikke engang tenkt å høre på meg, har du vel?

– Du sa det i går. Og for ti år siden. Da hun ikke hadde gitt ham tid til å takle det som hadde skjedd i livet hans, og hun hadde dumpet ham.

– Dette er ikke bare et innfall, kan jeg fortelle deg.

Og så ble han oppmerksom på skyggene under øynene hennes. Han var visst ikke den eneste som hadde hatt en søvnløs natt. Utvilsomt hadde hun gjenopplevd minnene også, de dårlige som hadde visket ut de gode. Og han måtte innrømme at det hadde vært modig av henne å komme tilbake, når hun måtte være klar over hva alle her tenkte om henne.

– Greit, sa han motvillig. – Forklar, og jeg skal høre på.

– Uten avbrytelser?

– Det kan jeg ikke love. Men jeg skal høre på.

– Ok. Hun tok en slurk av kaffen som om hun trengte noe å styrke seg på, selv om tallerkenen hennes var tom. – Harry og jeg hadde en stor krangel før jeg dro til London, og jeg sverget på at jeg aldri skulle komme tilbake. Men da jeg var ferdig med studiene, hadde jeg myknet opp litt, og jeg så annerledes på ting. Vi skværet opp og ble venner igjen. Men livet mitt var i England da. Og jeg … Hun bet seg i leppen. – Å, glem det. Det er ingen vits i å forklare. Du vil aldri forstå.

– Hvem er det som dømmer nå?

Hun smilte skjevt. – Ok, du ba om det. Du vokste opp her, hvor familien din har bodd i et par hundre år, ikke sant?

– Noe sånt.

– Du visste alltid hvor du hørte hjemme. Du var sikker. Du hadde tilhørighet.

– Vel, ja. Selv da han hadde planlagt å dra til Paris, hadde han visst at han skulle komme tilbake til Ardèche for å ta over vingården. Men han hadde trodd at han skulle ha tid til å utvide horisonten først, se litt av verden.

– Det var ikke sånn for meg. Da jeg var liten ble jeg dratt rundt i hele verden med foreldrene mine. Orkesteret var på turné, eller moren min hadde en rekke solokonserter, og faren min akkompagnerte henne. Vi slo oss aldri ned noe sted. Barnepikene varte aldri lenge – de hadde trodd at de hadde en mulighet til å reise og se verden, men de hadde ikke regnet med at foreldrene mine jobbet hele tiden og ventet at de skulle gjøre det samme. Når de ikke var på scenen, øvde de, og ville ikke bli forstyrret. Moren min øvde enkelte ganger til fingrene hennes begynte å blø. Og så snart et sted begynte å føles som hjemme, flyttet vi igjen.

Han så smerten i Allegras ansikt, og plutselig forsto han hva hun prøvde å fortelle ham. – Så da du hadde slått deg ned i London, hadde du et hjem. Røtter.

– Nettopp. Og jeg kunne leve livet på mine egne premisser. Jeg ble ikke fortalt hva jeg skulle gjøre av noen andre hele tiden, uansett hvor velmente de var. Hun så lettet ut. – Takk for at du forstår.

Han sukket. – Nei, du hadde rett først gang. Jeg forstår ennå ikke. Familien din kommer vel alltid først? Det var det han alltid hadde trodd. Det var slik familien hans, med unntak av moren hans, alltid hadde gjort ting. Hvis det var et problem, jobbet man sammen for å løse det.

– Jeg sa ikke at det var logisk. Hun så vekk. – Det var andre grunner til hvorfor jeg ikke ville komme tilbake til Frankrike.

– Meg? Han hadde ikke ment å si det, men ordet bare smatt ut.

– Deg, bekreftet hun.

Vel, da var i det minste det ute. De kunne slutte å unngå temaet.

Hun tenkte tydeligvis det samme, for hun sa: – Jeg håpet at du ikke skulle være her.

Han himlet med øynene. – Jeg har vært Harrys forretningspartner siden pappa døde. Du visste da vel det?

En muskel trakk seg i kjeven hennes. – Vi snakket aldri om deg.

Sa hun at krangelen med Harry hadde vært over ham? Men han kunne ikke forstå hvorfor. Det hadde vært ganske enkelt. Det var hun som slo opp, ikke han. Og Xavier kunne ikke forestille seg at Harry ville brutt Jean-Pauls tillit og fortalt Allegra hva som hadde foregått her, om problemene med bedriften og Chantals svik. Hadde Harry kanskje rådet henne til å gi Xavier tid og rom, og hun hadde reagert negativt fordi hun følte at han prøvde å styre henne, slik folk alltid hadde gjort da hun var barn?

Men han måtte først få svar på det viktigste spørsmålet: – Hvorfor er du her nå, Allegra?

– Fordi jeg skylder Harry det. Og ikke kast bort tiden med å skjenne på meg fordi jeg gikk glipp av begravelsen hans. Det var ikke meningen, og jeg har dårlig nok samvittighet over det som det er.

– Jeg har ingen rett til å dømme deg, sa Xavier stille. – Men Harry var både min venn og forretningspartner, og jeg syns han fortjente bedre.

– Det er jeg helt enig i. Kinnene hennes ble røde.

– Jobben din kan da vel ikke ha være så viktig? Kunne du ikke fortelle sjefen eller forretningsforbindelsen din at du hadde familieplikter?

– Jeg gjorde det. Klienten kunne ikke flytte på møtet.

– Kunne ikke noen andre ha dratt i ditt sted?

– Ikke ifølge sjefen min, nei, sa hun tørt, og Xavier fikk på følelsen at det lå mer under enn hun sa. – Jeg gjorde alt jeg kunne for å bli ferdig fort, men møtet varte for lenge og jeg mistet flyavgangen min.

– Og var det den eneste avgangen til Avignon? spurte han. Unnskyldningen virket litt usannsynlig. Litt for lettvint.

– Nice, faktisk, sa hun. – Det var det eneste direkteflyet til Frankrike fra New York den dagen. Reservasjonsassistenten brukte en time på å prøve å finne en flyavgang til meg som ville få meg et sted på fransk jord før frokost. Hun spredte ut hendene. – Men det var bare ikke å oppdrive. Ikke engang til Paris.

– Foreldrene dine kom heller ikke.

– Jeg vet det. De var i Tokyo. Å komme til begravelsen ville ha betydd å gå glipp av en forestilling. Du vet hvordan de er. Hun løftet haken. – Og ja, du kan si at jeg falt i den samme fellen. Jeg satte jobben foran familien, og det burde jeg ikke ha gjort.

– I det minste innrømmer du at det var en feil. Han ble stille i et par sekunder. – Så hvor foreslår du at vi går herfra?

– Du stolte på Harrys forretningssans, ikke sant?

Xavier nikket.

– Og Harry stolte nok på meg til å la meg ta over for ham, ellers ville han ikke etterlatt det til meg. Hun så ham rett i øynene. – Så kan du gjøre det samme?

Vanskelig. Han stolte overhodet ikke på sin egen dømmekraft når det gjaldt henne. Og å be ham om å stole på henne var ganske drøyt. Han valgte å svare på spørsmålet med et spørsmål. – Hva vet du om vinlaging?

– Akkurat nå, veldig lite, sa hun. – Men jeg lærer fort. Jeg akter å jobbe hardt for å lære det jeg må. I mellomtiden kan jeg kanskje være til nytte i andre deler av bedriften.

– Som hva?

– Som jeg sa i går: markedsføring. Jeg var kreativ leder ved byrået hvor jeg jobbet. Jeg er god til å lage reklamekampanjer med stramme budsjetter. Selv om jeg vil trenge en del informasjon fra deg før jeg kan analysere og komme med løsninger.

– Hva slags informasjon? spurte han vaktsomt.

– Forretningsplanen for de neste fem årene. Jeg må vite hva vi produserer, hvor mye vi selger det for, hvem hovedkundene våre er og hvordan vi får vinen ut til dem. Hun brukte fingrene til å telle ned. – Jeg må også vite hvem hovedkonkurrentene våre er, og hva de produserer. Og hva slags markedsføringskampanjer du har hatt før. Jeg vet at vingården har et nettsted, men jeg vil se på det og sammenligne det med hovedkonkurrentenes sine. Og så skal jeg komme med mine analyser og anbefalinger.

– Styrker, svakheter, muligheter, farer. Han hevet et øyenbryn da hun så overrasket på ham. – Tror du ikke jeg vet hva de er allerede?

Hun så ut som om luften var sluppet ut av henne. Og plutselig så Xavier sårbarheten i henne. På overflaten var hun glatt og polert og profesjonell. Men under overflaten var hun veldig skjør.

Han kunne bryte henne ned nå og få henne til å selge halve gården til ham.

Men han ville ikke likt seg selv da. Og av en eller annen merkelig grunn fikk han lyst til å beskytte henne. Hvor ironisk var ikke det? Hun hadde knust hjertet hans, og han ville fortsatt beskytte henne, selv om han ikke kunne beskytte seg selv mot henne. – Så du planlegger å drive en halv vingård fra London?

– Nei. Herfra.

Skulle hun bo her? Måtte han se henne hver dag? Dieu, det ville ikke bli lett. Mens hun bodde i et annet land hadde han klart å skyve tankene på henne bakerst i hodet, men hvis han bodde ved siden av henne, jobbet ved siden av henne … det var noe helt annet.

Og det var noe som ikke helt stemte. – For to minutter siden sa du at du hadde slått røtter i London.

– Jeg har det. Hun sukket. – Jeg sa ikke at dette var rasjonelt, Xav. Det er bare sånn det er. Jeg vil ta over for Harry. Som du sa, kan jeg ikke gjøre det fra London. Og Ardèche var hjemmet mitt om sommeren for mange år siden. Jeg kan slå røtter her.

Ti år for sent. Han hadde villet ha henne her, ved sin side, den gangen. Som sin kone. Nå ville han helst at hun skulle flagre tilbake til London og la ham være i fred.

– Hva med jobben din?

– Eksjobben, sa hun kort.

– Siden når?

– Jeg sa opp i går. Etter møtet med advokaten min.

Så hun brukte vingården som en vei ut? På den ene siden visste Xavier at han burde slappe av, fordi det betydde at hun i hvert fall ikke hadde tenkt til å selge eiendommen til noen andre. Men på den annen side gjorde det hun sa ham mer engstelig. Var det slik hun reagerte på press – gå sin vei og kaste seg ut i noe annet? Så hva ville skje når det ble vanskelig her? Ville hun svikte dem, slik moren hadde sviktet faren? – Hva med oppsigelsestid?

– I yrket mitt kan man gjøre for mye skade hvis man blir. Hvis man skal slutte, slutter man på øyeblikket. Hun trakk på skuldrene. – Assistenten min rydder skrivebordet for meg.

– Er det ikke en litt forhastet avgjørelse? Hvordan vet du at det kommer til å gå bra?

– Fordi jeg skal sørge for at det går bra.

Sta og besluttsom. To egenskaper som var gode å ha i denne jobben, Men han trodde fortsatt ikke helt på at hun kom til å bli. – Å drive vingård er ingen ni til fire-jobb, advarte han. – Det er perioder da vi alle må ta i et tak på åkrene, og det du har på deg nå er helt upraktisk for det formålet.

– Jeg er ikke redd for hardt arbeid. Bare vis meg hva jeg må gjøre, og jeg gjør det. Og jeg kan kle meg i dongeri og støvler og solhatt når det trengs.

Og utvilsomt ville alt være designermerker.

– Jeg har ikke Harrys kunnskap eller erfaring, så det er klart at jeg ikke vil kunne fylle hans sko, sa hun. – Men jeg lærer fort, og hvis det er noe jeg ikke vet, spør jeg bare.

– Kanskje jeg også burde fortelle deg at Harry var en sovende partner i forretningen.

Hun stivnet. – Så du har ikke tenkt å gi meg en sjanse.

– Det var ikke det jeg sa. Allegra, han var nesten åtti. Jeg kunne ikke be ham om å jobbe like mange timer som meg. Og det var greit for ham at jeg drev gården på mitt vis.

– Så hva sier du? At jeg kan bli, men jeg får ikke ha noe å si? Hun ristet på hodet. – Det er ikke aktuelt.

– Jeg bare forteller deg hvordan situasjonen var. Ja, jeg spurte Harry om råd av og til, men jeg kan ikke gjøre det med deg, for som du selv sa, har du verken hans kunnskap eller erfaring.

– Og jeg sa at jeg har andre ferdigheter. Hvis du gir meg informasjonen jeg ba om, kan jeg komme med forslag. Jeg kan bidra med andre ting.

Xavier trakk pusten dypt. – Informasjonen du ber om er sensitiv.

– Og som forretningspartneren din har jeg ingen intensjoner om å slippe den informasjonen ut av syne. Det som berører forretningen, berører meg.

Hun hadde virkelig ikke tenkt til å gi seg. Han stirret på henne et øyeblikk, vurderte situasjonen. Kunne han stole på henne denne gangen?

Harry hadde tydeligvis stolt på henne, ellers ville han ikke bare etterlatt sin del av forretningen til henne.

Dette var en stor risiko. Men Harrys dømmekraft hadde aldri sviktet ham før, og Marc hadde snakket varmt om henne på telefonen her om dagen. Og Guy hadde faktisk forlatt den dyrebare laben sin i fem minutter for å følge henne hit til kontoret. Harry, Marc og Guy var de tre menneskene Xavier stolte mest på, og det virket ikke som om de delte hans usikkerhet på Allegra. Så kanskje de så klarere, siden deres dømmekraft ikke var påvirket av følelser og spøkelser fra fortiden. Kanskje han burde la dem veilede ham i dette tilfellet.

Eller kanskje han bare fant unnskyldninger for hvorfor han skulle slippe henne tilbake i livet sitt. For pokker ta, han savnet henne, og da han så henne igjen hadde han skjønt for et stort hull hun hadde etterlatt seg i livet hans. Et hull han hadde sagt til seg selv at han fylte helt fint med arbeid, men nå skjønte han at han bare hadde løyet til seg selv.

– Så hva blir det til, Xav? spurte hun lavt.

Selv om han visste at han sannsynligvis begikk en stor tabbe, nikket han. – Jeg kan skrive ut papirene for deg nå. Les gjennom dem, ring meg hvor du har spørsmål, og så ser vi hva du kan komme med.

– Takk. Hun ble stille. – Du kommer ikke til å angre.

Han ville vente med å se hvordan det gikk før han avsa noen dom. – Det er to måneder til innhøsting. La oss bruke tiden som prøvetid. Hvis vi kan jobbe sammen, greit. Hvis ikke, selger du din halvdel til meg. Avtale?

– Så du venter at jeg skal bevise at jeg er verdig? Øynene hennes videt seg ut. – Selv om jeg eier halve gården?

– Jeg sier at jeg vet ikke om vi kan jobbe sammen, sa Xavier. – Hvis du fikk jobb et sted, ville du hatt en prøvetid for å se om du og bedriften passet sammen. Dette blir det samme.

– Og hvis det ikke fungerer, er det jeg som må gå? Jeg som taper?

– Røttene mine er her, sa han. – Ville du revet meg opp fra dem?

Hun var stille i lang tid. Og så reiste hun seg og holdt ut hånden. – To måneder, og så diskuterer vi alternativene. Inkludert muligheten for at jeg selger til deg. Men også inkludert muligheten for å oppløse partnerskapet og at jeg beholder min del.

Xavier var ikke sikker på om han ville riste i henne fordi hun var sta, eller beundre henne fordi hun hadde mot. Til slutt reiste han seg og tok hånden hennes.

Da han kjente huden hennes mot sin ble han kastet rett tilbake til tiden da han hadde kjørt henne til alle de vakreste stedene i området, og de hadde vandret rundt, hånd i hånd og beundret utsikten. Dager da sommeren virket endeløs, da himmelen alltid var blå, og han bare sluttet å smile når han var opptatt med å bruke munnen til å utforske Allegras kropp.

Det ville vært så lett å gå rundt bordet, trekke henne inn i armene og kysse henne til de begge var øre. Og det ville vært så veldig dumt. Hvis de skulle ha noen sjanse til å få dette til å fungere, måtte hun være helt forbudt område.

Han slapp hånden hennes. – Kanskje vi burde skåle for det.

– Jeg kan ikke. Jeg kjører.

– Og jeg jobber ute på åkeren i ettermiddag. Så la oss improvisere. Han løftet kaffekoppen. – For Les Trois Closes.

Hun klinket koppen mot hans. – Les Trois Closes. Og et likeverdig partnerskap.


TREDJE KAPITTEL

 

Allegra brukte resten av lørdag ettermiddag på å lese gjennom papirene som Xavier hadde skrevet ut, sjekke på Internett og skrive notater. Han hadde gitt henne mobilnummeret sitt, men ikke e-postadressen, og hun kunne ikke akkurat sende noen rapport via tekstmelding.

Hun sendte en kort melding. Drar til London i morgen. Tilbake tirsdag, kanskje onsdag. Skal sende rapport, men trenger e-postadresse. AB

Han svarte ikke før sent om kvelden. Veldig kort og konsist. Xavier hadde tydeligvis blitt til en mann som ikke strødde rundt seg med ord. Hun bestemte seg for å holde rapporten kort, med informasjon i notene bakerst som støttet argumentene hennes.

Og hun kom til å være svært travel de neste få dagene, med å ordne ting i London og komme på ideer som ville overbevise Xavier om at hun hadde noe å bidra med.

Hun smilte tørt. Og der hadde hun sittet og sagt at hun ikke hadde noe å bevise. Det visste de begge at hun hadde. Både for seg selv og for ham.

*

– Beklager, Guy. Jeg er bare ikke sulten. Xavier så ned på tallerkenen med lettere uttørket cassoulet, og skjøv den fra seg.

– Hadde du kommet inn fra åkeren da jeg ringte deg første gang, ville det vært spiselig, sa Guy.

– Beklager.

– Så hva er det? Problem med vinrankene?

– Nei.

– Har din største kunde nettopp gått konkurs, og han skylder deg masse penger?

Xavier ristet utålmodig på hodet. – Nei, alt er bra.

– Når du jobber livet av deg og har mørke ringer under øynene fordi du ikke får sove, da er ikke alt bra. Guy la armene i kors og så alvorlig på broren. – Jeg er ikke et barn lenger, Xav. Du trenger ikke beskytte meg, slik som du og pappa gjorde da vi hadde to dårlige avlinger på rad og banken ikke ville fornye lånet.

Da livet som han kjente det, opphørte. – Jeg vet det. Jeg beklager. Jeg prøver ikke å holde deg utenfor.

– Hvis det er pengeproblemer, kanskje jeg kan hjelpe. Parfymehuset går greit akkurat nå. Jeg kan låne deg nok til at du kan komme deg ut av vanskelighetene, akkurat som du hjalp meg for et par år siden.

Da hadde Guys ekskone tatt det meste han hadde, og han hadde nesten måttet selge sin andel i parfymehuset. Xavier smilte bedrøvet til ham. – Takk, mon frère. Det er snilt av deg å tilby, men det er ikke nødvendig. Vingården er stabil økonomisk.

– Da er det Allie.

Ja. Han klarte ikke å tenke klart når hun var her. – Selvfølgelig ikke, løy han.

– Du ventet litt for lenge før du sa det, sa Guy. – Du kom deg aldri helt over henne, gjorde du vel?

Xav trakk på skuldrene. – Jeg gikk ut med andre.

– Men du slapp aldri noen av kjærestene dine innpå deg. Ikke som du gjorde med Allie den sommeren.

– Det er lenge siden, Guy. Vi er begge voksne nå. Forandret. Vi vil ha forskjellige ting i livet.

– Det høres ut som om du prøver å overbevise deg selv, sa Guy.

Han gjorde det, og det verste var at han ikke fikk det til. – Det er bare overraskelsen over å se henne igjen. La oss la dette ligge, Guy. Jeg vil ikke snakke om det.

– Ok, jeg skal gi meg, sa Guy. – Men hvis du vil snakke om det, vet du hvor jeg er. Han klappet Xavier på skulderen, og fylte i glassene deres. – Akkurat som du var der for meg da alt gikk galt med Véra.

– Kanskje Lefèvre-menn ikke er noe flinke til å velge riktige kvinner, sa Xavier. – Pappa, du, jeg – vi har alle rotet det til.

– Kanskje. Guy trakk på skuldrene. – Eller kanskje du og jeg bare ikke har møtt den rette ennå.

Allegra hadde vært den rette for ham, tenkte Xavier. Problemet var at han ikke hadde vært den rette for henne. Og det måtte han huske på, hvis han skulle ha noe håp om å ha et fruktbart jobbsamarbeid med henne.

*

I London hadde Allegra knapt tid til å puste. Mellom å lage en markedsføringsplan for vingården, tilby bestevennen Gina å leie leiligheten hennes, ordne hva hun skulle ta med seg til Frankrike i første omgang, hente tingene fra jobben, og prøve ikke å bryte ut i hysterisk gråt da Gina holdt avskjedsfest for henne og hele jobben møtte opp bortsett fra den avskyelige sjefen … Hun hadde virkelig ikke ett ledig sekund til å tenke på Xavier.

Før hun satt på toget fra London til Avignon. Det ga henne syv timer til å tenke på ham på, og irritere seg over at han ikke engang hadde bekreftet at han hadde mottatt forslagene, heller ikke spurt henne når hun kom tilbake.

Å bli sint og stresset var ikke produktivt. Istedenfor skrev hun ned forslag for forandringer på vingårdens nettsted. Men da toget kjørte inn på stasjonen, ble hun overrasket over å se Xavier som sto lent mot veggen.

Selv om hun ikke ble overrasket over at han fikk interesserte blikk fra alle de andre kvinnelige reisende på stedet. Selv når han var uflidd etter å ha jobbet ute på åkeren, var han en vakker mann. I dag var han kledd i svarte bukser og hvit skjorte, men åpen krage og opprullede ermer.

Han speidet ut over mengden og ventet tydeligvis på noen. Da han så henne, vinket han og kom bort til henne.

Ventet han på henne?

Hun satte fra seg koffertene. – Hva gjør du her?

– Hei til deg også.

– Bonjour, monsieur Lefèvre, sa hun pliktskyldigst. – Men virkelig, hva gjør du her?

– Jeg hadde noe å gjøre i Avignon, og du trenger skyss tilbake til Les Trois Closes. Så det virket som en god idé at jeg ventet på deg.

Der fikk hun den for å tro i et lite sekund at Xav hadde dratt til Avignon ene og alene for å hente henne. Selvfølgelig ikke. Han hadde allerede sagt at han jobbet veldig mye, og han ville i hvert fall ikke ha avbrutt jobben for hennes del. Dette var tross alt mannen som skjøv henne unna og knuste hennes hjerte. Han hadde ikke villet ha henne den gangen, og han ville ikke ha henne nå. – Takk. Hvordan visste du at jeg kom nå?

– Hortense fortalte meg det.

Allegra blunket.

Xavier trakk på skuldrene. – Skal du stå der og diskutere hele dagen, eller kan vi gå? Han tok koffertene hennes.

– Jeg kan ta dem selv, protesterte hun.

Han sendte henne et blikk. – Menn i London har kanskje ikke manerer lenger, men dette er Frankrike.

Hun ga seg. – Takk.

Nok et skuldertrekk. – Ça ne fait rien. Hvordan var London?

– Bra.

– Og er dette alt du har med deg?

– Jeg satte noen av tingene mine på lager.

– I tilfelle det ikke fungerer her. Han nikket. – Det er lurt å være på den sikre siden.

Det hørtes ut som en kompliment, men føltes som en fornærmelse. – Fikk du forslagene jeg sendte?

– Ja.

– Og?

– Jeg tenker på det.

Med andre ord, han skulle være vanskelig. – Hvordan gikk forretningsmøtet ditt? spurte hun.

– Fint, takk.

Hun hostet. – Hadde det med vingården å gjøre?

– Nei.

Frustrerende mann. Ville det være så forferdelig å fortelle henne?

Som om han leste tankene hennes, smilte han. – Greit, hvis du må vite det, tok jeg meg fri i ettermiddag og møtte Marc til lunsj.

– Marc, altså monsieur Robert? Harrys – min advokat?

– Vi diskuterte ikke deg, sa han overlegent.

Hun skulte. – Vet du, av og til kan du være utrolig vemmelig.

– Jaså? Han så sidelengs på henne og la koffertene i bagasjerommet. Leppene hans bøyde seg så vidt oppover, øynene hans lyste rampete, akkurat som den Xav hun husket fra alle de årene siden. Og før hun visste ordet av det, smilte hun tilbake.

– Velkommen til Frankrike. Kom igjen, jeg skal kjøre deg hjem.

Hjem. Var han høflig, eller mente han det? Hun var ikke sikker.

– Hva skjedde med sportsbilen din? spurte hun da hun steg inn på passasjersiden. Den faren hadde kjøpt til ham da han besto førerprøven, en gammel klassiker med kalesje. Den han hadde kjørt henne rundt hele Ardèche i.

– Den var ikke praktisk, sa han, og overrasket henne. – Denne er.

– Praktisk? Hun skjønte ikke. Praktisk hadde aldri vært viktig. Xav elsket den bilen. Han hadde valgt den over en nyere, og hadde restaurert den med hjelp fra Michel som eide landsbyens bilverksted.

– Av og til trenger jeg å kjøre i terrenget, og av og til må jeg kjøre noen kasser vin til en kunde.

– Denne ser ikke akkurat ut som en varebil, påpekte hun.

– Hva venter du at jeg skal kjøre? Sykkel med tilhenger?

Hun så det for seg, og smilte. – Vel, det ville vært den miljøvennlige måten.

– Denne bilen er så miljøvennlig som firehjulstrekkere kan bli.

– Er det en miljøbil? spurte hun overrasket.

– Det er en hybrid, forklarte han. – Vingården er økologisk. Jeg prøver å følge samme retning i de andre delene av livet også.

Et liv hun en gang hadde ønsket å dele. Et liv hun ikke visste noen ting om.

*

To kofferter var ikke mye. Xavier kjente kvinner som trengte mer enn det når de skulle på en ukes ferie, og Allegra skulle være her de neste to månedene. Skulle hun til London igjen for å hente mer, eller hadde hun ordnet med å få det sendt? Eller planla hun ikke å bli? – Hva skal du gjøre med transport mens du er her? spurte han.

– Jeg antar at Harry fortsatt har 2CV-en sin. Jeg bestiller forsikring på den.

Den gamle skranglekassa? Det kunne hun ikke mene. – Han har ikke brukt den på mange år. Du må få en mekaniker til å sjekke den før du kjører, hvis den da fortsatt virker. Han så spørrende på henne. – Hvorfor tok du ikke med deg bilen din fra England?

– Jeg har ingen bil. Jeg trenger ikke det i London. Jeg bruker offentlig kommunikasjon der, forklarte hun.

– Hva om du måtte reise et sted?

– Hvis det var i jobbsammenheng, leide jeg bil.

Han visste at det ikke var noe han hadde noe med, men han klarte ikke la være, så han spurte: – Hvorfor sa du opp? Hvorfor ikke bare søke om permisjon?

– Jeg tror ikke direktøren ville ha gått med på det.

– Sjefen din?

Hun snøftet. – De siste seks månedene, ja.

– Jobbet du et annet sted før det?

– Nei. Hun sukket. – Peter tok over byrået, omtrent en uke etter at sjefen min, kreativ leder, tok ut sykemelding. Jeg var fungerende leder mens han var borte.

– Og nå er sjefen tilbake?

– Han kom ikke tilbake, sa Allegra lavt. – Han følte at det var for stressende, og gikk av med tidlig pensjon.

– Og du tok over?

– Det var meningen. Men Peter hentet inn noen andre. Han hadde tydeligvis planlagt det en stund.

– Er Peter denne direktøren?

Hun nikket.

Uttrykket i ansiktet hennes sa ham at det var mer. – Det var han som sendte deg til New York før Harrys begravelse, konstaterte han.

Hun svelget. – Han sa at jeg måtte bevise hva jeg kunne gjøre.

– Men du hadde vært fungerende kreativ leder i …? Han ventet på svar.

– Fem måneder.

– Så du hadde allerede bevist at du kunne gjøre jobben.

Hun trakk på skuldrene. – Det var ikke slik han så det. Og han er direktøren. Det han sier, gjelder.

– Så hvis Harry ikke hadde etterlatt vingården til deg, hva ville du ha gjort? spurte Xavier.

– Sannsynligvis funnet meg en annen jobb. Og prøvd å få tak i en referanse.

Xavier blunket. – Nektet han å gi deg referanse?

– Ikke nektet akkurat. Men han kunne ha skrevet en referanse som ville ha sådd tvil om meg. Jeg kunne ha gått frilans. Men dette avgjorde det for meg, det var på tide å komme meg ut.

Så hun flyktet fra jobben sin. Det lovet ikke så godt for fremtiden her på vingården. Han hadde lurt på hva som ville skje hvis det ble vanskelig for henne. Det så ut til at hun ville gjøre det moren hans gjorde: Dra sin vei. Finne noen som kunne redde henne.

Akkurat som vingården nå reddet henne fra vanskelighetene i London.

– Hvis du solgte vingården til meg, ville du fått nok penger til å starte en egen bedrift, sa han forsiktig. – Du kunne dra og gjøre det du egentlig ville gjøre i London, istedenfor å sitte fast her.

– Jeg selger ikke, Xav. Jeg skal få dette til å gå. Hun løftet haken. – Uansett hva du kaster min vei, skal jeg takle det.

Så det var fremdeles en ild der inne, selv om den var dypt begravd. – Er det en utfordring? spurte han.

– Nei, sa hun utmattet. – Hvorfor må menn alltid lage mye styr ut av småting?

– Jeg lager ingen sak ut av noe. Ja, jeg innrømmer at jeg ville foretrukket at du var en sovende partner, som Harry var, men det kommer tydeligvis ikke til å skje. De neste to månedene jobber vi sammen. Jeg venter mye av deg, men jeg kommer ikke til å gjøre alt jeg kan for å gjøre livet vanskelig for deg.

– Takk for det. Og jeg akter virkelig å gjøre min del. Jeg er ikke en unnasluntrer.

Hadde denne Peter anklaget henne for det? lurte han på. Men med tanke på at hun hadde ordnet alt i London de siste par dagene, og samtidig sendt ham en detaljert rapport som tydeligvis hadde tatt tid, var han ganske sikker på at Allegra Beauchamp ikke var noen unnasluntrer.

*

Endelig parkerte Xavier utenfor Harrys hus. Han var ute av bilen og holdt døren opp for Allegra før hun engang hadde sjansen til å løsne på sikkerhetsbeltet, og så tok han koffertene ut av bilen.

– Takk, sa hun. – Vil du komme inn på en kaffe eller noe sånt?

– Det er snilt av deg å spørre, men jeg må jobbe.

– Selvfølgelig. Og det var noe hun måtte vite. Hennes sedvanlige dyktighet med ord sviktet henne, og så hun bare brast ut med det: – Er det noe problem for konen din at du har meg som forretningspartner?

Xavier så talende på henne. – Hvis du vil vite om jeg er gift, chérie, bare spør meg rett ut.

Hun kjente rødmen spre seg i ansiktet. – Greit, da. Er du gift?

– Nei. Fornøyd?

Akkurat da angret hun på at hun hadde tatt imot tilbudet om skyss. – Det spiller ingen rolle for meg om du er gift eller ikke, sa hun og så ham rett inn i øynene. – Jeg bare tenkte at hvis du var i et forhold, ville jeg gjerne berolige henne med at jeg ikke er noen trussel.

Xavier spredte ut hendene. – Du ville ikke vært noen trussel.

Selvfølgelig ikke. Han hadde gjort det klart for mange år siden at hun ikke var hva han var ute etter. At han ikke hadde tid til henne. Men kommentaren sved allikevel.

Han måtte ha sett det i ansiktet hennes, for han sa, denne gangen litt mykere: – Jeg er ikke i noe forhold. Jeg konsentrerer all min energi om vingården. Jeg har ikke tid til komplikasjoner.

– Ikke si meg at du lever i sølibat. Ordene var ute før hun rakk å hindre dem.

Han hevet et øyenbryn. – Spør du meg om sexlivet mitt nå, Allegra?

Denne gangen rødmet hun enda dypere. – Nei, jeg mente ikke å si det høyt. Jeg beklager.

– Men du spurte, så du vil sikkert gjerne vite det.

– Glem det.

Han smilte ertende. – Nei, jeg lever ikke i sølibat. Jeg liker sex. Mye av det, hvis du husker.

Å, Gud, ja. Hun husket. Og ingen hadde noen gang fått henne til å føle seg slik. Som om hun druknet i ren nytelse.

Det var et glimt i øyet hans. – Men som jeg sa, jeg har ikke tid til komplikasjoner.

– Du har forandret deg mye på ti år.

– Du også. La oss bare si at vi er begge eldre og klokere.

– Ja. Takk for skyssen, monsieur Lefèvre, sa hun høflig, og plukket opp koffertene.

Hun hørte lyden av bilen som kjørte over grusen da hun åpnet inngangsdøren, og hun sukket innvendig. Snakker om forretningspartnere. Han hadde ikke engang villet diskutere forslagene hennes.

Hun hilste på Hortense og bar koffertene ovenpå. Mens hun pakket ut, pep det i mobilen. Hun var overrasket over å se at det var en melding fra Xavier. Ses på kontoret mitt klokken tolv i morgen. Ta med en loff.

Det var en merkelig ting å be om, men det viste i hvert fall at han var villig til å snakke forretninger. Og kanskje brødet var hennes bidrag til lunsj. Hun gjorde seg ferdig med å pakke ut, og så ba hun Hortense om nøklene til Harrys gamle 2CV.

Den sto pent parkert i låven. Hvor mange ganger hadde Harry hentet henne i denne fra stasjonen i Avignon? Den så liten og gammeldags ut, sammenlignet med Xaviers flotte, grå firehjulstrekker, men den var likevel et fullverdig transportmiddel. Hvis den var god nok for Harry, var den god nok for henne.

Hun vridde på nøkkelen i tenningen, men motoren nektet å starte. Det var ikke noe poeng i å løfte på panseret og se på motoren, for hun visste ingenting om hvordan det fungerte. Xavier hadde rett, hun måtte få noen til å se på den. Men hva skulle hun gjøre i mellomtiden? Siden hun bare kom til å dra til landsbyen eller godset, virket det litt mye å leie seg en bil.

Så fikk hun øye på den eldgamle sykkelen som sto lent mot veggen.

Et raskt blikk på dekkene fortalte henne at den var i orden. Hun prøvde seg frem ved å sykle rundt på gårdsplassen. Vel, hun trengte bare transport for én. Denne ville holde fint de neste to månedene. Hvis hun måtte dra lengre unna, kunne hun ta toget. Og dette var en god måte å komme i form på. Det var til og med en kurv foran på sykkelen som var stor nok til laptopen og vesken hennes.

Perfekt.

Og i morgen begynte det nye livet hennes for alvor.

